title: Vykonávacie nariadenie Komisie (EÚ) 2018/183 zo 7. februára 2018 o zamietnutí povolenia formaldehydu ako kŕmnej doplnkovej látky, ktorá patrí do funkčných skupín konzervačné látky a látky slúžiace na zlepšenie hygienického profilu (Text s významom pre EHP )

text:
               8.2.2018

               SK

               Úradný vestník Európskej únie

               L 34/6

         VYKONÁVACIE NARIADENIE KOMISIE (EÚ) 2018/183
   zo 7. februára 2018
   o zamietnutí povolenia formaldehydu ako kŕmnej doplnkovej látky, ktorá patrí do funkčných skupín konzervačné látky a látky slúžiace na zlepšenie hygienického profilu
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie (ES) č. 1831/2003 Európskeho Parlamentu a Rady z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
   keďže:

               (1)

               V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania alebo zamietania takýchto povolení. V článku 10 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS (2).

               (2)

               Formaldehyd bol v súlade so smernicou 70/524/EHS na neobmedzené obdobie povolený ako kŕmna doplnková látka, ktorá patrí do skupiny konzervačné látky pre ošípané vo veku do šesť mesiacov na používanie v odstredenom mlieku podľa smernice Komisie 83/466/EHS (3). Uvedený výrobok bol následne zapísaný do registra kŕmnych doplnkových látok ako jestvujúci výrobok v súlade s článkom 10 ods. 1 nariadenia (ES) č. 1831/2003.

               (3)

               Formaldehyd (č. EC 200-001-8, č. CAS 50-00-0) bol zaradený do zoznamu účinných látok vytvoreného nariadením Komisie (ES) č. 1451/2007 (4), ktorý sa má posúdiť vzhľadom na ich možné zaradenie do prílohy I, I A alebo I B k smernici Európskeho parlamentu a Rady 98/8/ES (5). Nariadenie Európskeho parlamentu a Rady (EÚ) č. 528/2012 (6), ktorým sa nahrádza smernica 98/8/ES, sa však nevzťahuje na výrobky používané na konzervovanie krmiva formou kontrolovania škodlivých organizmov, najmä v záujme znižovania kontaminácie krmiva salmonelou, a to vzhľadom na to, že takéto výrobky patria do rozsahu nariadenia (ES) č. 1831/2003. Od 1. júla 2015 sa v súlade s rozhodnutím Komisie 2013/204/EÚ (7) biocídne výrobky na použitie ako konzervačné látky krmív, ktoré obsahujú formaldehyd, nesmú uvádzať na trh. Tento dátum bol stanovený s cieľom poskytnúť čas potrebný na to, aby sa umožnil prechod z regulačného režimu pre biocídne výrobky na regulačný režim pre kŕmne doplnkové látky podľa nariadenia (ES) č. 1831/2003.

               (4)

               V súlade s článkom 7 nariadenia (ES) č. 1831/2003 boli predložené dve žiadosti o povolenie prípravku s obsahom formaldehydu ako kŕmnej doplnkovej látky pre všetky druhy zvierat a o zaradenie uvedenej doplnkovej látky do kategórie kŕmnych doplnkových látok „technologické doplnkové látky“ a funkčnej skupiny „konzervačné látky“. Obe žiadosti sa vzťahujú na používanie odstredeného mlieka v prípade ošípaných vo veku do šiestich mesiacov ako jestvujúci výrobok v súlade s článkom 10 ods. 2 nariadenia (ES) č. 1831/2003. K žiadostiam boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

               (5)

               Okrem toho v súlade s článkom 7 nariadenia (ES) č. 1831/2003 bola predložená žiadosť o povolenie prípravku s obsahom formaldehydu ako kŕmnej doplnkovej látky pre ošípané a hydinu a o zaradenie uvedenej doplnkovej látky do kategórie kŕmnych doplnkových látok „technologické doplnkové látky“ a funkčnej skupiny „látky slúžiace na zlepšenie hygienického profilu“. K žiadosti boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

               (6)

               Európsky úrad pre bezpečnosť potravín (ďalej len „úrad“) vo svojich dvoch stanoviskách z 28. januára 2014 (8) a vo svojom stanovisku z 1. júla 2014 (9) skonštatoval, že pokiaľ ide o cieľové druhy, prípravok s obsahom formaldehydu bude pri špecifických úrovniach koncentrácie bezpečný v prípade kurčiat vo výkrme, nosníc, japonských prepelíc a prasiatok (odstavených), nie je však možné stanoviť bezpečnú úroveň v prípade všetkých druhov a kategórií zvierat vrátane všetkej hydiny a ošípaných. Okrem toho nie je možné z dostupných štúdií odvodiť koncentráciu formaldehydu na úrovni, ktorá by bola pre cieľové skupiny bezpečná z hľadiska rozmnožovania. Úrad takisto skonštatoval, že prípravok s obsahom formaldehydu má potenciál byť účinný ako konzervačná látka a látka slúžiaca na zlepšenie hygienického profilu tým, že znižuje mikrobiálny rast v krmive kontaminovanom salmonelou. V uvedených troch stanoviskách úrad ďalej skonštatoval, že formaldehyd vzbudzuje obavy týkajúce sa bezpečnosti používateľov. Formaldehyd je toxická a silne dráždivá látka, silný kožný a respiračný senzibilizátor (vzťahuje sa aj na astmu ako chorobu z povolania) a spôsobuje poškodenie očí. Úrad vo svojich stanoviskách uviedol, že hoci lokálne podráždenie pravdepodobne zvýši riziko karcinogenézy, nižšie lokálne koncentrácie formaldehydu sú známe tým, že produkujú DNA adukty, a že z tohto dôvodu sa pokladá za rozumné nepovažovať expozíciu účinkom predmetnej látky v nedráždivej koncentrácii za úplne bezrizikové. Úrad skonštatoval, že okrem toho nemožno na základe súčasných poznatkov vylúčiť kauzálny vzťah medzi expozíciou účinkom formaldehydu a leukémiou. Úrad skonštatoval, že pokiaľ ide o požadované používanie prípravku s obsahom formaldehydu v krmive, nemožno určiť bezpečnú úroveň expozície kože, očí či dýchacieho ústrojenstva účinkom formaldehydu. Úrad preto odporučil prijatie opatrení, ktorými sa zabezpečí, aby dýchacie cesty, koža ani oči žiadnej osoby, ktorá s predmetným výrobkom manipuluje, neboli vystavené prachu, hmle ani výparom, ktoré vznikajú pri používaní formaldehydu. Okrem toho úrad odporučil, aby sa zhodnotilo, či zavedené prísne ochranné opatrenia budú používateľov účinne chrániť. Úrad zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.

               (7)

               Formaldehyd sa v zmysle nariadenia Európskeho parlamentu a Rady (ES) č. 1272/2008 klasifikuje ako karcinogénny (kategória 1B) pri vdychovaní a mutagénny pre zárodočné bunky (kategória 2) (10).

               (8)

               V rámci právnych predpisov Únie v oblasti zdravia a bezpečnosti pri práci sa pre formaldehyd vypracúva expozičný limit v pracovnom prostredí. Vedecký výbor pre najvyššie prípustné hodnoty vystavenia chemickým faktorom pri práci zriadený rozhodnutím Komisie 2014/113/EÚ (11) sa vo svojom odporúčaní z 30. júna 2016 (12) vyjadril k limitnej hodnote pre formaldehyd na základe posúdenia spôsobu účinku, ktoré neskôr zhodnotil tripartitný Poradný výbor pre bezpečnosť a ochranu zdravia pri práci (13) v súlade s postupmi pre stanovenie expozičných limitov v pracovnom prostredí.

               (9)

               V súlade s článkom 9 nariadenia (ES) č. 1831/2003, by sa v tomto opatrení týkajúcom sa povolenia doplnkovej látky mali zohľadniť požiadavky odsekov 2 a 3 článku 5 uvedeného nariadenia, ako aj právo Spoločenstva a ostatné legitímne faktory, ktoré sú relevantné pre predmetnú záležitosť. Rozhodnutie o riadení rizík, pokiaľ ide o povolenie formaldehydu ako kŕmnej doplnkovej látky, by preto malo vychádzať zo všetkých dostupných informácií týkajúcich sa predmetných rizík, predovšetkým rizík, ktoré na jednej strane predstavuje manipulácia s formaldehydom pre používateľov, najmä pracovníkov, a na druhej strane rizík pre zvieratá alebo pre konzumentov predmetných živočíšnych produktov, ktoré by mohli vyplývať z používania formaldehydu ako kŕmnej doplnkovej látky.

               (10)

               V súlade s právnymi predpismi Únie v oblasti bezpečnosti a ochrany zdravia pri práci, a najmä s článkom 4 smernice Európskeho parlamentu a Rady 2004/37/ES (14), je zamestnávateľ povinný znižovať používanie karcinogénu alebo mutagénu na pracovisku, najmä tak, že ho, pokiaľ je to technicky možné, nahradí látkou, zmesou alebo procesom, ktoré pri ich podmienkach používania nie sú nebezpečné alebo sú menej nebezpečné pre zdravie a bezpečnosť pracovníkov.

               (11)

               Vzhľadom na vážne riziká pre používateľov, ktoré predstavuje manipulácia s formaldehydom, je takýto prístup spočívajúci v nahradení vhodný aj v prípade uvedenej doplnkovej látky, pričom sa zohľadní cieľ zabezpečenia vysokej úrovne ochrany ľudského zdravia a záujmov používateľov, ktoré sa sledujú v nariadení (ES) č. 1831/2003, a zásady preventívnosti (ďalej v texte „zásada predbežnej opatrnosti“) stanovenej v nariadení Európskeho parlamentu a Rady (ES) č. 178/2002 (15).

               (12)

               Pokiaľ ide o výrobky, ktoré sú možnou alternatívou formaldehydu ako doplnkovej látky patriacej do funkčnej skupiny konzervačné látky, je v súčasnosti v Únii v rámci tej istej funkčnej skupiny povolená séria doplnkových látok.

               (13)

               Pokiaľ ide o výrobky predstavujúce možnú alternatívu formaldehydu ako doplnkovej látky patriacej do funkčnej skupiny látky slúžiace na zlepšenie hygienického profilu (16), v súčasnosti prebieha výskum zameraný na rozvoj doplnkových látok, ktoré by sa preukázali ako bezpečné a zároveň účinné pri znižovaní mikrobiologickej kontaminácie v krmive. Doplnková látka už bola povolená (17) v rámci uvedenej funkčnej skupiny, a preto sa považuje za alternatívu, aj keď s odlišným mechanizmom pôsobenia, s cieľom znížiť počet bakteriálnych patogénov vrátane Salmonella spp. v krmive bez toho, aby to spôsobilo obavy o bezpečnosť používateľov, ktoré vyvoláva používanie formaldehydu. Bolo predložených niekoľko žiadostí o povolenie iných doplnkových látok v rámci uvedenej funkčnej skupiny, ktoré sa posudzujú v súlade s nariadením (ES) č. 1831/2003. Okrem toho kvalitu živočíšnych výrobkov môžu zlepšiť aj iné povolené kŕmne doplnkové látky, ako sú zootechnické doplnkové látky, a to znížením kontaminácie enteropatogénmi, ako je Salmonella spp.

               (14)

               Okrem možnosti využívania alternatívnych výrobkov k formaldehydu na plánované účely v krmive prispieva vykonávanie hygienických požiadaviek a realizácia osvedčených postupov v rámci krmivového reťazca, ako sa stanovuje v nariadení Európskeho parlamentu a Rady (ES) č. 183/2005 (18), k bezpečnosti a kvalite krmiva prostredníctvom preventívneho prístupu. Podľa tohto rámca na kontrolu, prevenciu a ošetrenie krmiva kontaminovaného salmonelou sa predovšetkým stanovujú osobitné hygienické opatrenia.

               (15)

               Z uvedených skutočností vyplýva, že s prihliadnutím na nepriaznivé účinky formaldehydu na zdravie používateľov manipulujúcich s predmetnou látkou v spojení s uplatňovaním zásady predbežnej opatrnosti v oblasti ochrany zdravia pracovníkov a so skutočnosťou, že ako alternatívy k plánovaným použitiam formaldehydu v krmive sú k dispozícii niektoré výrobky a opatrenia, pri ktorých nevznikajú rovnaké obavy o bezpečnosť ľudí, výhody formaldehydu nekompenzujú zdravotné riziká. Podmienky povolenia stanovené v článku 5 nariadenia (ES) č. 1831/2003 teda nie sú splnené a povolenie formaldehydu ako kŕmnej doplnkovej látky na používanie ako konzervačná látka a látka slúžiaca na zlepšenie hygienického profilu by sa preto malo zamietnuť.

               (16)

               Keďže ďalšie používanie formaldehydu môže spôsobiť riziko pre ľudské zdravie, kŕmna doplnková látka, ktorá patrí do funkčnej skupiny „konzervačné látky“ na používanie v odstredenom mlieku pre ošípané vo veku do šesť mesiacov, ako aj premixy, ktorú túto látku obsahujú, by sa mali čo najskôr stiahnuť z trhu. Z praktických dôvodov by sa však malo umožniť obmedzené obdobie na stiahnutie existujúcich zásob uvedených výrobkov z trhu, aby sa prevádzkovateľom umožnilo riadne dodržať povinnosť stiahnutia. Preto by sa malo udeliť obmedzené obdobie aj na stiahnutie odstredeného mlieka s obsahom uvedenej doplnkovej látky či premixov a kŕmnych zmesí obsahujúcich takéto odstredené mlieko z trhu, aby sa zohľadnilo používanie uvedených výrobkov v potravinovom reťazci.

               (17)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Zamietnutie povolenia
   Povolenie formaldehydu ako kŕmnej doplnkovej látky vo výžive zvierat, ktorá patrí do kategórie kŕmnych doplnkových látok „technologické doplnkové látky“ a do funkčných skupín „konzervačné látky“ a „látky slúžiace na zlepšenie hygienického profilu“, sa zamieta.
   Článok 2
   Stiahnutie z trhu
   1.   Existujúce zásoby formaldehydu ako kŕmnej doplnkovej látky patriacej do kategórie kŕmnych doplnkových látok „technologické doplnkové látky“ a do funkčnej skupiny „konzervačné látky“ na použitie v odstredenom mlieku pre ošípané vo veku do šesť mesiacov, ako aj premixov obsahujúcich túto kŕmnu doplnkovú látku, sa sťahujú z trhu čo najskôr, najneskôr do 28. mája 2018.
   2.   Odstredené mlieko obsahujúce uvedenú kŕmnu doplnkovú látku alebo odstredené mlieko obsahujúce premixy uvedené v odseku 1, ako aj kŕmne zmesi obsahujúce takéto odstredené mlieko, ktoré boli vyrobené pred 28. májom 2018 sa sťahujú z trhu čo najskôr, najneskôr do 28. augusta 2018.
   Článok 3
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. februára 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 268, 18.10.2003, s. 29.

      (2)  Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).

      (3)  Forty-third Commission Directive 83/466/EEC of 28 July 1983 amending the Annexes to Council Directive 70/524/EEC concerning additives in feedingstuffs (štyridsiata tretia smernica Komisie 83/466/EHS z 28. júla 1983, ktorou sa menia prílohy k smernici Rady 70/524/EHS o prídavných látkach do krmív) (Ú. v. ES L 255, 15.9.1983, s. 28). Chemický opis doplnkovej látky sa spresnil smernicou Komisie 85/429/EHS z 8. júla 1985, ktorou sa menia prílohy k smernici Rady 70/524/EHS o prídavných látkach do krmív (Ú. v. ES L 245, 12.9.1985, s. 1).

      (4)  Nariadenie Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (Ú. v. EÚ L 325, 11.12.2007, s. 3).

      (5)  Smernica 98/8/ES Európskeho parlamentu a Rady zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).

      (6)  Nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (Ú. v. EÚ L 167, 27.6.2012, s. 1).

      (7)  Rozhodnutie Komisie 2013/204/EÚ z 25. apríla 2013 o nezaradení formaldehydu na použitie vo výrobkoch typu 20 do prílohy I, IA ani IB k smernici Európskeho parlamentu a Rady 98/8/ES o uvádzaní biocídnych výrobkov na trh (Ú. v. EÚ L 117, 27.4.2013, s. 18).

      (8)  Vestník EFSA (EFSA Journal) (2014) 12(2):3561 a Vestník EFSA (EFSA Journal) (2014) 12(2):3562.

      (9)  Vestník EFSA (EFSA Journal) (2014) 12(7):3790.

      (10)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

      (11)  Rozhodnutie Komisie 2014/113/EÚ z 3. marca 2014 o zriadení Vedeckého výboru pre najvyššie prípustné hodnoty vystavenia chemickým faktorom pri práci a o zrušení rozhodnutia 95/320/ES (Ú. v. EÚ L 62, 4.3.2014, s. 18).

      (12)  SCOEL/REC/125. Dostupné na: https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1.

      (13)  Poradný výbor pre bezpečnosť a ochranu zdravia pri práci bol zriadený rozhodnutím Rady 2003/C 218/01 z 22. júla 2003, ktorým sa zriaďuje Poradný výbor pre bezpečnosť a ochranu zdravia pri práci (Ú. v. EÚ C 218, 13.9.2003, s. 1).

      (14)  Smernica Európskeho parlamentu a Rady 2004/37/ES z 29. apríla 2004 o ochrane pracovníkov pred rizikami z vystavenia účinkom karcinogénov alebo mutagénov pri práci (šiesta samostatná smernica v zmysle článku 16 ods. 1 smernice Rady 89/391/EHS) (Ú. v. EÚ L 158, 30.4.2004, s. 50).

      (15)  Nariadenie (ES) č. 178/2002 Európskeho parlamentu a Rady z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

      (16)  Táto funkčná skupina bola zavedená ako výsledok technického a vedeckého rozvoja, nariadením Komisie (EÚ) 2015/2294 z 9. decembra 2015, ktorým sa mení nariadenie Európskeho parlamentu a Rady (ES) č. 1831/2003, pokiaľ ide o zavedenie novej funkčnej skupiny kŕmnych doplnkových látok (Ú. v. EÚ L 324, 10.12.2015, s. 3).

      (17)  Vykonávacie nariadenie Komisie (EÚ) 2017/940 z 1. júna 2017 o povolení kyseliny mravčej ako kŕmnej doplnkovej látky pre všetky druhy zvierat (Ú. v. EÚ L 142, 2.6.2017, s. 40).

      (18)  Nariadenie Európskeho parlamentu a Rady (ES) č. 183/2005 z 12. januára 2005, ktorým sa stanovujú požiadavky na hygienu krmív (Ú. v. EÚ L 35, 8.2.2005, s. 1).


title: Vykonávacie nariadenie Komisie (EÚ) 2018/185 zo 7. februára 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky penflufén (Text s významom pre EHP )

text:
                  8.2.2018

                  SK

                  Úradný vestník Európskej únie

                  L 34/13

            VYKONÁVACIE NARIADENIE KOMISIE (EÚ) 2018/185
      zo 7. februára 2018,
      ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky penflufén
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2 písm. c),
      keďže:

                  (1)

                  Vykonávacím nariadením Komisie (EÚ) č. 1031/2013 (2) bola schválená účinná látka penflufén a zaradená do časti B prílohy k vykonávaciemu nariadeniu Komisie (EÚ) č. 540/2011 (3). Schválenie bolo obmedzené na použitia súvisiace s ošetrením hľúz sadbových zemiakov pred či počas výsadby s obmedzením na jednu výsadbu zemiakov ošetrených penflufénom každý tretí rok na tom istom poli.

                  (2)

                  Výrobca účinnej látky Bayer CropScience AG predložil 13. mája 2014 v súlade s článkom 7 ods. 1 nariadenia (ES) č. 1107/2009 určenému spravodajskému členskému štátu (Spojené kráľovstvo) žiadosť o zmenu podmienok schválenia penflufénu s cieľom umožniť jeho použitie aj na iné sadivo. V dokumentácii sú opísané použitia na jačmeň a pšenicu. Spojené kráľovstvo v súlade s článkom 9 ods. 3 uvedeného nariadenia informovalo 16. júna 2014 žiadateľa, ostatné členské štáty, Európsky úrad pre bezpečnosť potravín (ďalej len „úrad“) a Komisiu o tom, že žiadosť je prípustná.

                  (3)

                  Určený spravodajský členský štát vyhodnotil nové použitie účinnej látky penflufén z hľadiska možných účinkov na zdravie ľudí, zvierat a na životné prostredie v súlade s ustanoveniami článku 4 nariadenia (ES) č. 1107/2009 a 5. augusta 2015 predložil Komisii a úradu návrh hodnotiacej správy. V súlade s článkom 12 ods. 3 uvedeného nariadenia boli od žiadateľa vyžiadané doplňujúce informácie. Spojené kráľovstvo tieto doplňujúce informácie vyhodnotilo a 8. júla 2016 predložilo Komisii a úradu aktualizovaný návrh hodnotiacej správy.

                  (4)

                  Úrad oznámil 3. novembra 2016 Komisii svoje závery (4) k tomu, či možno očakávať, že nové spôsoby použitia účinnej látky penflufén budú spĺňať kritériá schválenia stanovené v článku 4 nariadenia (ES) č. 1107/2009. Komisia predložila 23. januára 2017 Stálemu výboru pre rastliny, zvieratá, potraviny a krmivá návrh dodatku k revíznej správe o penfluféne a zároveň návrh nariadenia.

                  (5)

                  Žiadateľ bol vyzvaný, aby predložil pripomienky k dodatku revíznej správy.

                  (6)

                  V prípade jedného alebo viacerých reprezentatívnych použití minimálne jedného prípravku na ochranu rastlín s obsahom danej účinnej látky sa dospelo k záveru, že ak sa prípravok na ochranu rastlín používa na ošetrenie semien alebo ako iný množiteľský materiál určený na zasiatie alebo výsadbu, sú kritériá schválenia uvedené v článku 4 nariadenia (ES) č. 1107/2009 splnené. Preto je vhodné zrušiť obmedzenie týkajúce sa používania penflufénu iba na hľuzy sadbových zemiakov a umožniť jeho použitie aj na iné sadivo, prípadne iný množiteľský materiál.

                  (7)

                  V súlade s článkom 13 ods. 2 nariadenia (ES) č. 1107/2009 v spojení s jeho článkom 6 a vzhľadom na súčasné vedecké a technické poznatky je potrebné a vhodné zmeniť podmienky schválenia, zachovať určité podmienky a obmedzenia a od žiadateľa požadovať potvrdenie informácií predložených pri prvom schválení.

                  (8)

                  Vo vykonávacom nariadení (EÚ) 1031/2013 sa od žiadateľa požaduje, aby do dvoch rokov od nadobudnutia účinnosti daného nariadenia predložil potvrdzujúce informácie týkajúce sa dlhodobého rizika pre vtáky. Žiadateľ predložil požadované údaje ako súčasť dokumentácie súvisiacej so zmenou podmienok schválenia účinnej látky penflufén, preto sa táto požiadavka považuje za splnenú. Členské štáty by tieto nové informácie mali využiť a v prípade potreby skontrolovať vnútroštátne povolenia týkajúce sa prípravkov s obsahom penflufénu.

                  (9)

                  Vo vykonávacom nariadení (EÚ) 1031/2013 sa takisto vyžaduje, aby boli Komisii predložené informácie o špecifikácii komerčne vyrábaného technického materiálu. Tieto údaje Spojené kráľovstvo vyhodnotilo v rámci postupu pri zmene podmienok schválenia účinnej látky penflufén, preto sa táto požiadavka považuje za splnenú.

                  (10)

                  Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.

                  (11)

                  Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

            PRIJALA TOTO NARIADENIE:
      Článok 1
      Zmena vykonávacieho nariadenia (EÚ) č. 540/2011
      Príloha k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.
      Článok 2
      Nadobudnutie účinnosti
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 7. februára 2018

               Za Komisiu

               predseda

            Jean-Claude JUNCKER

         (1)  Ú. v. EÚ L 309, 24.11.2009, s. 1.

         (2)  Vykonávacie nariadenie Komisie (EÚ) č. 1031/2013 z 24. októbra 2013, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje účinná látka penflufén a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 283, 25.10.2013, s. 17).

         (3)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

         (4)  Vestník EFSA (EFSA Journal) (2016) 14(11):4604. K dispozícii online: www.efsa.europa.eu.

         PRÍLOHA
         Stĺpec „Osobitné ustanovenia“ v riadku 55 týkajúcom sa penflufénu v časti B prílohy k vykonávaciemu nariadeniu (EÚ) č. 540/2011 sa nahrádza takto:

            „ČASŤ A
            Povolené môžu byť len použitia na ošetrenie semien alebo iného množiteľského materiálu pred zasiatím či výsadbou alebo počas nich, s obmedzením sa na jednu aplikáciu každý tretí rok na tom istom poli.
            ČASŤ B
            Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o penfluféne dokončenej 15. marca 2013 Stálym výborom pre potravinový reťazec a zdravie zvierat, a najmä dodatky I a II k uvedenej správe, ako aj závery dodatku k revíznej správe o penfluféne dokončenej Stálym výborom pre rastliny, zvieratá, potraviny a krmivá 13. decembra 2017, a najmä jej dodatky I a II.
            Pri tomto celkovom hodnotení musia členské štáty venovať osobitnú pozornosť:

                        a)

                        ochrane operátorov,

                        b)

                        dlhodobému riziku pre vtáky,

                        c)

                        ochrane podzemných vôd, ak sa účinná látka používa v oblastiach s citlivými pôdnymi a/alebo klimatickými podmienkami,

                        d)

                        rezíduám v povrchových vodách využívaných na získavanie pitnej vody v oblastiach alebo z oblastí, v ktorých sa používajú prípravky s obsahom penflufénu.

                  V podmienkach používania sa podľa potreby uvedú opatrenia na zmiernenie rizika.
            Žiadateľ musí predložiť potvrdzujúce informácie týkajúce sa závažnosti metabolitu M01 (penflufén-3-hydroxy-butyl) v prípade podzemných vôd, ak je penflufén klasifikovaný podľa nariadenia Európskeho parlamentu a Rady (ES) č. 1272/2008 (*1) ako „karcinogénna látka kategórie 2“. Tieto informácie predloží Komisii, členským štátom a úradu do šiestich mesiacov od oznámenia rozhodnutia o klasifikácii uvedenej látky.


title: Vykonávacie nariadenie Komisie (EÚ) 2018/200 z 9. februára 2018, ktorým sa mení nariadenie Rady (EÚ) 2016/44 o reštriktívnych opatreniach s ohľadom na situáciu v Líbyi

text:
               10.2.2018

               SK

               Úradný vestník Európskej únie

               L 38/11

         VYKONÁVACIE NARIADENIE KOMISIE (EÚ) 2018/200
   z 9. februára 2018,
   ktorým sa mení nariadenie Rady (EÚ) 2016/44 o reštriktívnych opatreniach s ohľadom na situáciu v Líbyi
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady (SZBP) 2015/1333 z 31. júla 2015 o reštriktívnych opatreniach s ohľadom na situáciu v Líbyi, a ktorým sa zrušuje rozhodnutie 2011/137/SZBP (1),
   so zreteľom na nariadenie Rady (EÚ) 2016/44 z 18. januára 2016 o reštriktívnych opatreniach s ohľadom na situáciu v Líbyi, ktorým sa zrušuje nariadenie (EÚ) č. 204/2011 (2), a najmä na jeho článok 20 písm. b),
   keďže:

               (1)

               V prílohe V k nariadeniu (EÚ) 2016/44 je uvedený zoznam plavidiel, ktoré označil sankčný výbor Organizácie Spojených národov v súlade s bodom 11 rezolúcie Bezpečnostnej rady Organizácie Spojených národov (BR OSN) č. 2146 (2014). Dané plavidlá podliehajú niekoľkým zákazom podľa nariadenia (EÚ) 2016/44 vrátane zákazu nakládky, prepravy alebo vykládky surovej ropy z Líbye a vstupu do prístavov na území Únie.

               (2)

               Výbor Bezpečnostnej rady Organizácie Spojených národov 2. februára 2018 zmenil záznam týkajúci sa plavidla CAPRICORN, na ktoré sa vzťahujú reštriktívne opatrenia. Príloha V k nariadeniu (EÚ) 2016/44 by sa preto mala zodpovedajúcim spôsobom zmeniť.

               (3)

               S cieľom zabezpečiť, aby boli opatrenia stanovené v tomto nariadení účinné, by toto nariadenie malo nadobudnúť účinnosť okamžite,

         PRIJALA TOTO NARIADENIE:
   Článok 1
   Príloha V k nariadeniu (EÚ) 2016/44 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. februára 2018

            Za Komisiu

            v mene predsedu

            riaditeľ Útvaru pre nástroje zahraničnej politiky

      (1)  Ú. v. EÚ L 206, 1.8.2015, s. 34.

      (2)  Ú. v. EÚ L 12, 19.1.2016, s. 1.

      PRÍLOHA
      Príloha V k nariadeniu (EÚ) 2016/44 sa mení takto:
      Záznam:

                     „1.

                     Názov: CAPRICORN
                     Plavidlo uvedené v zozname podľa bodu 10 písm. a) a b) rezolúcie č. 2146 (2014) rozšírenej a zmenenej bodom 2 rezolúcie č. 2362 (2017) (zákaz nakládky, prepravy alebo vykládky; zákaz vstupu do prístavov). Podľa bodu 11 rezolúcie č. 2146 výbor 18. januára 2018 toto označenie predĺžil a platí do 17. apríla 2018, pokiaľ výbor jeho platnosť neukončí skôr na základe bodu 12 rezolúcie č. 2146. Vlajkový štát: neznámy.

                        Doplňujúce informácie

                     Zaradené do zoznamu 21. júla 2017. IMO: 8900878. K 21. septembru 2017 sa plavidlo nachádzalo v medzinárodných vodách pri Spojených arabských emirátoch.“

      sa nahrádza takto:

                     „1.

                     Názov: NADINE
                     Plavidlo uvedené v zozname podľa bodu 10 písm. a) a b) rezolúcie č. 2146 (2014) rozšírenej a zmenenej bodom 2 rezolúcie č. 2362 (2017) (zákaz nakládky, prepravy alebo vykládky; zákaz vstupu do prístavov). Podľa bodu 11 rezolúcie č. 2146 výbor 18. januára 2018 toto označenie predĺžil a platí do 17. apríla 2018, pokiaľ výbor jeho platnosť neukončí skôr na základe bodu 12 rezolúcie č. 2146. Vlajkový štát: Palau.

                        Doplňujúce informácie

                     Zaradené do zoznamu 21. júla 2017. IMO: 8900878. K 19. januáru 2018 sa plavidlo nachádzalo v blízkosti pobrežia Maskatu v Ománe, mimo jeho pobrežných vôd.“


title: Vykonávacie nariadenie Rady (EÚ) 2018/197 z 9. februára 2018, ktorým sa vykonáva článok 9 nariadenia (ES) č. 1183/2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike

text:
               10.2.2018

               SK

               Úradný vestník Európskej únie

               L 38/2

         VYKONÁVACIE NARIADENIE RADY (EÚ) 2018/197
   z 9. februára 2018,
   ktorým sa vykonáva článok 9 nariadenia (ES) č. 1183/2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1183/2005 z 18. júla 2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike (1), a najmä na jeho článok 9,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 18. júla 2005 prijala nariadenie (ES) č. 1183/2005.

               (2)

               Výbor Bezpečnostnej rady Organizácie Spojených národov zriadený podľa rezolúcie Bezpečnostnej rady Organizácie Spojených národov č. 1533 (2004) zaradil 1. februára 2018 štyri osoby do zoznamu osôb a subjektov, na ktoré sa vzťahujú reštriktívne opatrenia. Uvedené osoby by sa preto mali doplniť do prílohy I k nariadeniu (ES) č. 1183/2005. Keďže dve z uvedených osôb už boli označené podľa prílohy Ia k uvedenému nariadeniu, mali by sa presunúť z prílohy Ia k uvedenému nariadeniu, aby boli teraz označené podľa prílohy I k uvedenému nariadeniu.

               (3)

               Prílohy I a Ia k nariadeniu (ES) č. 1183/2005 by sa preto mali zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha I k nariadeniu (ES) č. 1183/2005 sa týmto mení tak, ako sa uvádza v prílohe I k tomuto nariadeniu.
   Článok 2
   Príloha Ia k nariadeniu (ES) č. 1183/2005 sa týmto mení tak, ako sa uvádza v prílohe II k tomuto nariadeniu.
   Článok 3
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. februára 2018

            Za Radu

            predsedníčka

         E. ZAHARIEVA

      (1)  Ú. v. EÚ L 193, 23.7.2005, s. 1.

      PRÍLOHA I
      Do zoznamu uvedeného v časti a) prílohy I k nariadeniu (ES) č. 1183/2005 sa zaraďujú tieto osoby:

                     „32.

                     Muhindo Akili Mundos (alias: a) Charles Muhindo Akili Mundos; b) Akili Muhindo; c) Muhindo Mundos)

               Označenie: a) Generál ozbrojených síl Konžskej demokratickej republiky (FARDC), veliteľ 31. brigády; b) Brigádny generál FARDC
         Dátum narodenia: 10. november 1972
         Miesto narodenia: Konžská demokratická republika
         Štátna príslušnosť: Konžská demokratická republika
         Dátum označenia zo strany OSN: 1. február 2018
         Ďalšie informácie: Muhindo Akili Mundos je generál ozbrojených síl Konžskej demokratickej republiky (FARDC), veliteľ 31. brigády. V septembri 2014 bol vymenovaný za veliteľa operačného sektora FARDC v oblastiach Beni a Lubero, vrátane operácie Sukola I proti Spojeným demokratickým silám (Allied Democratic Forces – ADF). V tejto pozícii zostal do júna 2015. Je tiež hrozbou pre mier, stabilitu a bezpečnosť KDR podľa bodu 7 písm. e) rezolúcie BR OSN č. 2293.
         Ďalšie informácie zo súhrnu dôvodov zaradenia do zoznamu, ktoré poskytol sankčný výbor:
         Odôvodnenie zaradenia do zoznamu:
         Muhindo Akili Mundos bol do zoznamu zaradený 1. februára 2018 podľa kritérií stanovených v bode 7 písm. e) rezolúcie č. 2293 (2016), ako sa opätovne potvrdilo v rezolúcii č. 2360 (2017).
         Ďalšie informácie:
         Muhindo Akili Mundos bol konžským armádnym veliteľom zodpovedným za vojenské operácie proti ADF počas operácie ‚Sukola I‘ od augusta 2014 do júna 2015. Jednotka FARDC pod velením generála Mundosa nebola schopná zakročiť, aby zabránila porušovaniu ľudských práv zo strany ADF vrátane útokov na civilné obyvateľstvo. Mundos verboval a vyzbrojoval bývalých bojovníkov miestnych ozbrojených skupín na účasť na mimosúdnom zabíjaní a masakrovaní zo strany ADF.
         Hoci bol veliteľom operácie Sukola I v rámci FARDC, Mundos velil a poskytoval podporu tiež frakcii podskupiny ADF známej ako ADF-Mwalika. Pod velením Mundosa sa ADF-Mwalika dopustila útokov proti civilnému obyvateľstvu. Bojovníci FARDC pod velením Mundosa poskytovali dodatočnú podporu podskupine ADF-Mwalika počas týchto operácií.

                     33.

                     Guidon Shimiray Mwissa

               Dátum narodenia: 13. marec 1980
         Miesto narodenia: Kigoma, Walikale, Konžská demokratická republika
         Dátum označenia zo strany OSN: 1. február 2018
         Ďalšie informácie: Absolvoval humanitno-spoločenský odbor v strednej škole v Mpofi; vo veku 16 rokov vstúpil do ozbrojenej skupiny, ktorej velil She Kasikila; integroval FARDC s Kasikilom a stal sa jeho bataliónom S3; v roku 2007 sa zranil, potom sa spojil s Mai Mai Simbom pod velením vtedajšieho veliteľa ‚Manda‘; zúčastnil sa na vytvorení NDC v roku 2008 a stal sa úradujúcim zástupcom veliteľa brigády Aigle Lemabé. Je tiež hrozbou pre mier, stabilitu a bezpečnosť KDR podľa bodu 7 písm. g) rezolúcie BR OSN č. 2293.
         Ďalšie informácie zo súhrnu dôvodov zaradenia do zoznamu, ktoré poskytol sankčný výbor:
         Odôvodnenie zaradenia do zoznamu:
         Guidon Shimiray Mwissa bol do zoznamu zaradený 1. februára 2018 podľa kritérií stanovených v bode 7 písm. g) rezolúcie č. 2293 (2016), ako sa opätovne potvrdilo v rezolúcii č. 2360 (2017).
         Ďalšie informácie:
         „Generál“ Guidon Shimiray Mwissa sa odpojil od organizácie Nduma defense du Congo (NDC) a vytvoril svoju vlastnú skupinu NDC-R v roku 2014.
         Skupina NDC-R vedená Guidonom Shimirayom Mwissom využíva detských vojakov a nasadila ich do ozbrojeného konfliktu. Skupina NDC-R je tiež obvinená z porušovania ľudských práv vo východných provinciách a z uloženia nezákonných daní v oblastiach, kde sa ťaží zlato, a z využívania výnosov na nákup zbraní, čím porušoval zbrojné embargo voči KDR.

                     34.

                     Lucien Nzambamwita (alias: André Kalume)

               Dátum narodenia: 1966
         Miesto narodenia: Cellule Nyagitabire, Sector Ruvune, Commune Kinyami, Prefecture Byumba, Rwanda
         Štátna príslušnosť: Rwanda
         Dátum označenia zo strany OSN: 1. február 2018
         Ďalšie informácie: Je hrozbou pre mier, stabilitu a bezpečnosť KDR podľa bodu 7 písm. j) rezolúcie BR OSN č. 2293.
         Ďalšie informácie zo súhrnu dôvodov zaradenia do zoznamu, ktoré poskytol sankčný výbor:
         Odôvodnenie zaradenia do zoznamu:
         Lucien Nzambamwita bol do zoznamu zaradený 1. februára 2018 podľa kritérií stanovených v bode 7 písm. j) rezolúcie č. 2293 (2016), ako sa opätovne potvrdilo v rezolúcii č. 2360 (2017).
         Ďalšie informácie:
         Lucien Nzambamwita (alias André Kalume) je vojenským vodcom Demokratických síl za oslobodenie Rwandy (Force Democratique de Liberation du Rwanda – ďalej len „FDLR“) pôsobiacich v KDR, ktoré ohrozujú mier, bezpečnosť a stabilitu KDR a sú zodpovedné za porušovanie ľudských práv vrátane útokov na civilných obyvateľov a ich zabíjania. Výbor BR OSN zriadený podľa rezolúcie č. 1533 uložil voči FDLR sankcie 31. decembra 2012.

                     35.

                     Gédéon Kyungu Mutanga Wa Bafunkwa Kanonga

               Označenie: vodca povstalcov v Katangane
         Dátum narodenia: 1974
         Miesto narodenia: Územie Manono, provincia Katanga (teraz provincia Tanganyika)
         Dátum označenia zo strany OSN: 1. február 2018
         Ďalšie informácie: Gédéon Kyungu patrí k etnickej skupine Balubakatov. Po ukončení základného vzdelania v Likasi a strednej školy v Manone získal vysokoškolský diplom v odbore pedagogika. V 1999 sa pridal k hnutiu Maï Maï, pričom od roku 2003 velil jednej z najaktívnejších skupín v provincii Katanga. V roku 2006 navštívil mierové sily OSN s cieľom integrácie prostredníctvom procesu odzbrojenia, demobilizácie a reintegrácie (DDR). V roku 2011 utiekol z väzenia a v októbri 2016 sa vzdal. Je hrozbou pre mier, stabilitu a bezpečnosť KDR podľa bodu 7 písm. e) rezolúcie BR OSN č. 2293.
         Ďalšie informácie zo súhrnu dôvodov zaradenia do zoznamu, ktoré poskytol sankčný výbor:
         Odôvodnenie zaradenia do zoznamu:
         Gédéon Kyungu Mutanga Wa Bafunkwa Kanonga bol do zoznamu zaradený 1. februára 2018 podľa kritérií stanovených v bode 7 písm. e) rezolúcie č. 2293 (2016), ako sa opätovne potvrdilo v rezolúcii č. 2360 (2017).
         Ďalšie informácie:
         Ako vodca milícií Bakata Katanga (alias Kata Katanga) v rokoch 2011 až 2014 sa Gédéon Kyungu Mutanga podieľal na závažných porušeniach ľudských práv, ako sú zabíjanie a útoky voči civilnému obyvateľstvu, najmä vo vidieckych oblastiach provincie Katanga. Ako veliteľ ozbrojenej skupiny Bakata Katanga, ktorá je vinná z vážneho porušovania ľudských práv a vojnových zločinov vrátane útokov proti civilnému obyvateľstvu v juhovýchodnej KDR, predstavuje Gédéon Kyungu Mutanga preto hrozbu pre mier, stabilitu a bezpečnosť KDR.“

      PRÍLOHA II
      Z časti A prílohy Ia k nariadeniu (ES) č. 1183/2005 sa vypúšťajú záznamy o týchto osobách:

                     „9.

                     Gédéon Kyungu Mutanga;

                     13.

                     Muhindo Akili Mundos“.


title: Vykonávacie nariadenie Komisie (EÚ) 2018/198 zo 7. februára 2018, ktorým sa zrušuje vykonávacie nariadenie (EÚ) č. 716/2012 o zatriedení určitého tovaru do kombinovanej nomenklatúry

text:
               10.2.2018

               SK

               Úradný vestník Európskej únie

               L 38/7

         VYKONÁVACIE NARIADENIE KOMISIE (EÚ) 2018/198
   zo 7. februára 2018,
   ktorým sa zrušuje vykonávacie nariadenie (EÚ) č. 716/2012 o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
   keďže:

               (1)

               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia určitého tovaru.

               (2)

               Komisia vykonávacím nariadením (EÚ) č. 716/2012 (3) zatriedila dva druhy mledziva v prášku v kapsuliach do položky 1901 kombinovanej nomenklatúry ako „potravinové prípravky z tovaru položiek 0401 až 0404, neobsahujúce kakao alebo obsahujúce menej ako 5 hmotnostných % kakaa počítaného na celkom odtučnený základ, inde nešpecifikované ani nezahrnuté“. Zatriedenie výrobkov do položky 2106 kombinovanej nomenklatúry bolo vylúčené, keďže Komisia sa domnievala, že znenie položky 1901 opisuje predmetné prípravky špecifickejšie ako znenie položky 2106.

               (3)

               Vykonávacím nariadením (EÚ) 2017/1343 (4) Komisia zaviedla novú doplnkovú poznámku 4 k 19. kapitole kombinovanej nomenklatúry, aby sa zabezpečil súlad zatriedenia určitých jedlých potravinových prípravkov s judikatúrou Súdneho dvora Európskej únie. V súlade s touto novou doplnkovou poznámkou 4 k 19. kapitole kombinovanej nomenklatúry sa mledzivo v prášku v kapsuliach, ktorého sa týka vykonávacie nariadenie (EÚ) č. 716/2012, má zatriediť do položky 2106.

               (4)

               Vykonávacie nariadenie (EÚ) č. 716/2012 by sa malo v dôsledku toho zrušiť, aby sa predišlo prípadným nesúladom v nomenklatúrnom zatriedení mledziva v prášku v kapsuliach a aby sa zabezpečilo jednotné uplatňovanie kombinovanej nomenklatúry v celej Únii.

               (5)

               Opatrenia stanovené v tomto nariadení sú v súlade so stanoviskom Výboru pre colný kódex,

         PRIJALA TOTO NARIADENIE:
   Článok 1
   Vykonávacie nariadenie (EÚ) č. 716/2012 sa zrušuje.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. februára 2018

            Za Komisiu

            v mene predsedu

         Stephen QUEST

            generálny riaditeľ

            Generálne riaditeľstvo pre dane a colnú úniu

      (1)  Ú. v. EÚ L 269, 10.10.2013, s. 1.

      (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

      (3)  Vykonávacie nariadenie Komisie (EÚ) č. 716/2012 z 30. júla 2012 o zatriedení určitého tovaru do kombinovanej nomenklatúry (Ú. v. EÚ L 210, 7.8.2012, s. 6).

      (4)  Vykonávacie nariadenie Komisie (EÚ) 2017/1343 z 18. júla 2017, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 186, 19.7.2017, s. 1).


title: Vykonávacie nariadenie Komisie (EÚ) 2018/507 z 26. marca 2018, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

text:
               27.3.2018

               SK

               Úradný vestník Európskej únie

               L 83/11

         VYKONÁVACIE NARIADENIE KOMISIE (EÚ) 2018/507
   z 26. marca 2018,
   ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. e),
   keďže:

               (1)

               Nariadením (EHS) č. 2658/87 sa stanovila nomenklatúra tovaru (ďalej len „kombinovaná nomenklatúra“), ktorá je uvedená v prílohe I k uvedenému nariadeniu.

               (2)

               V záujme právnej istoty je potrebné objasniť zatriedenie kapsúl, tabletiek, pastiliek a piluliek vyrobených z výrobkov 15. kapitoly.

               (3)

               V súlade s rozsudkom Súdneho dvora Európskej únie v spojených veciach C-410/08 až C-412/08 (2) jedlé potravinové prípravky určené na použitie ako potravinové doplnky, ktoré sú zložené prevažne z rastlinného alebo živočíšneho oleja s pridanými vitamínmi a sú predkladané v odmerných dávkach (kapsulách), sa majú zatriediť do položky 2106 („Potravinové prípravky inde nešpecifikované ani nezahrnuté“).

               (4)

               Súdny dvor v uvedenom rozsudku vysvetlil, že v prípade dotknutého tovaru je spôsob prezentácie určujúcim faktorom, ktorý svedčí o jeho funkcii potravinového doplnku, keďže určuje dávkovanie jedlých prípravkov, spôsob ich užívania a miesto, kde majú pôsobiť. Puzdro je teda faktorom, ktorý spoločne s obsahom určuje použitie a charakter predmetného tovaru. Skutočnosť, že suroviny, z ktorých sú jedlé prípravky zložené, čiastočne patria do položiek 1515 a 1517 kombinovanej nomenklatúry, nebráni ich zatriedeniu pod položku 2106. V položkách 1515 a 1517 kombinovanej nomenklatúry nemožno zohľadniť uvedené charakteristické vlastnosti tovaru.

               (5)

               Problémy s nomenklatúrnym zatriedením by sa mohli vyskytnúť pri zatrieďovaní ostatných jedlých prípravkov vyrábaných z výrobkov 15. kapitoly, ktoré majú podobné zloženie a účel ako predmetné výrobky v uvedenom rozsudku Súdneho dvora, obsahujú odmernú dávku a sú predkladané vo forme kapsúl, tabletiek, pastiliek alebo piluliek.

               (6)

               Vo vysvetlivkách k harmonizovanému systému týkajúcich sa položky 2106 sa uvádza, že táto položka zahŕňa prípravky často označované ako „potravinové doplnky“ s pridanými vitamínmi, prípadne veľmi malého množstva zlúčenín železa, ktoré sa predkladajú v obaloch, na ktorých je uvedené, že sú určené na zachovanie dobrého zdravotného stavu.

               (7)

               Na potravinové doplnky vyrobené z výrobkov 15. kapitoly, ktoré sú predkladané v odmerných dávkach, ako sú kapsuly, tabletky, pastilky a pilulky, sa nevzťahuje uvedená kapitola, pretože špecifický spôsob ich prezentácie svedčí o ich funkcii potravinového doplnku. Potravinové doplnky sú veľmi osobitným druhom potravinových prípravkov, ktorý sa uvádza len vo vysvetlivkách k harmonizovanému systému týkajúcich sa položky 2106, a zvyčajne sú predkladané v odmerných dávkach. V dôsledku toho potravinové prípravky určené na použitie ako potravinové doplnky, ktoré sú predkladané v odmerných dávkach a vyrobené z výrobkov 15. kapitoly, nemôžu spĺňať požiadavky žiadnej položky uvedenej kapitoly a mali by sa zatriediť do položky 2106.

               (8)

               Z dôvodu právnej istoty by sa v ustanoveniach kombinovanej nomenklatúry mala zohľadniť uvedená judikatúra. Čiastočne sa to dosiahlo prostredníctvom vykonávacieho nariadenia Komisie (EÚ) č. 698/2013 (3), ktorým sa zaviedla doplnková poznámka 5 k 21. kapitole, a prostredníctvom vykonávacieho nariadenia Komisie (EÚ) 2017/1343 (4), ktorým sa zaviedla doplnková poznámka 4 k 19. kapitole. V záujme konzistentnosti a jednotnosti s uvedenými prechádzajúcimi opatreniami by sa zodpovedajúca doplnková poznámka mala zaviesť aj v 15. kapitole.

               (9)

               V záujme jednotného výkladu kombinovanej nomenklatúry v celej Únii by sa preto v 15. kapitole druhej časti kombinovanej nomenklatúry mala doplniť nová doplnková poznámka.

               (10)

               Nariadenie (EHS) č. 2658/87 by sa preto malo zodpovedajúcim spôsobom zmeniť.

               (11)

               Opatrenia stanovené v tomto nariadení sú v súlade so stanoviskom Výboru pre colný kódex,

         PRIJALA TOTO NARIADENIE:
   Článok 1
   V 15. kapitole druhej časti kombinovanej nomenklatúry uvedenej v prílohe I k nariadeniu (EHS) č. 2658/87 sa dopĺňa táto doplnková poznámka 5:

                  „5.

                     Potravinové prípravky vyrobené z výrobkov 15. kapitoly, predkladané v odmerných dávkach, ako sú kapsuly, tabletky, pastilky a pilulky, určené na použitie ako potravinové doplnky, sú vylúčené z tejto kapitoly. Podstatný charakter potravinovému doplnku nedávajú len jeho zložky, ale aj špecifický spôsob jeho prezentácie svedčiaci o jeho funkcii potravinového doplnku, keďže určuje dávkovanie, spôsob jeho užívania a miesto, kde má pôsobiť. Takéto potravinové prípravky sa majú zatriediť do položky 2106, pokiaľ nie sú špecifikované ani zahrnuté inde.“.

   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. marca 2018

            Za Komisiu

            predseda

         Jean-Claude JUNCKER

      (1)  Ú. v. ES L 256, 7.9.1987, s. 1.

      (2)  Rozsudok zo 17. decembra 2009, Swiss Caps AG, C-410/08 až C-412/08, ECLI:EU:C:2009:794.

      (3)  Vykonávacie nariadenie Komisie (EÚ) č. 698/2013 z 19. júla 2013, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 198, 23.7.2013, s. 35).

      (4)  Vykonávacie nariadenie Komisie (EÚ) 2017/1343 z 18. júla 2017, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 186, 19.7.2017, s. 1).